Roger wil by Aussie Ope terugkeer | Netwerk24
Roger wil by Aussie Ope terugkeer
Roger Federer vroeër vanjaar in aksie in Kaapstad.Foto: Getty Images
Die 39-jarige Switser het die halfeindronde van vanjaar se toernooi by Melbourne Park gemaak, maar die res van die seisoen glad nie gespeel nie. Die laaste keer wat hy voor toeskouers raket geswaai het, was by sy Match in Africa teen Rafael Nadal in Kaapstad.
"Ek is op die regte pad," het Federer, 'n 20-malige Grand Slam-kampioen, aan die tydskrif Schweizer Illustrierte gesê.
"Ek wil geleidelik terugkeer. Ek gaan my tyd vat en nie te veel druk op myself sit nie. Ek sal eers in 'n toernooi speel as ek 100% fiks is.
"Op die oomblik lyk dit of my terugkeer in Januarie by die Australiese Ope sal wees."
Hoewel hy beduidende vordering met sy herstel gemaak het, sê Federer hy is nog nie op die punt waar hy normaal kan oefen nie..
"Meer as twee ure met die raket is nog nie in die stadium moontlik nie," het Federer, wat tans vierde op die wêreldranglys is, gesê.
"Maar ek werk al 'n rukkie sonder enige pyn aan my krag en stamina. Daar sal geen verdere operasies wees nie."
Federer word gereeld gevra oor die moontlikheid van aftree, maar die Switser het weer gesê hy sal aanhou speel vir so lank as wat hy dit geniet.
"Ek dink al so vyf jaar aan idees," het hy bygevoeg. "Maar so lank as wat ek pret het en dit reg vir ons almal is dat ek tennis speel, sal ek aanhou."